钦定古今图书集成/明伦汇编/闺媛典/第030卷 > 《书邢氏贤行》吴澂
## 钦定古今图书集成/明伦汇编/闺媛典/第030卷 > 《书邢氏贤行》吴澂

“晋散骑侍郎贺乔妻子氏，养其夫仲兄贺群之子率
为子，乳哺鞠育，同于己生，使乔广置侧媵。后有妾子
曰纂，子亦子之。”今观大同穆氏妻邢氏，子夫兄之子
与夫妾之子，恩勤备极。二事适相类。然子氏为士大
夫之妻，通经史，能文章，咸和五年上表于朝，援引古
今，辞义蔚然。以此妇人而有贤行，固其宜也。邢氏生
长民间，非有见闻之益，敩学之功也，而其贤不减于
子，可不谓难能者哉！呜呼！近世士大夫不能正身以
御家，纵其妻悍妒无道，无子而不肯子，兄弟之子钳
制其夫，不令有妾，阻隔其妾不令有子，卒至绝嗣，为
不祀之鬼者多矣。闻邢氏之风，独不内愧于心乎？夫
妇人无非无仪，岂欲善誉之闻于人，而君子乐称“邢
氏之贤”，亦将愧夫世之不贤者也。